**Reglugerð**

**um breytingu á reglugerð nr. 155/2007 um stærð og þyngd ökutækja.**

1. **gr.**

2. gr. breytist þannig:

 a. Skýring á *„liðvagni“* skal orðast svo:

*Liðvagn:* Hópbifreið sem sett er saman úr tveimur ósveigjanlegum hlutum, tengdum saman með liðamótum, sem innangengt er á milli. Einungis skal vera unnt að tengja eða frátengja hlutana tvo á verkstæði.

 b. Hugtakið *„jafnhitavagn“* verður að *„jafnhitaökutæki“*.

 c. Fyrir neðan skýringu á *„heildarþyngd ökutækis“* kemur ný skýring sem skal orðast svo:

 *Óskiptanlegur farmur:* Farmur sem er ekki unnt að skipta í tvo eða fleiri hluta til að flytja hann á vegum án ótilhlýðilegs kostnaðar eða hættu á skemmdum og sem af ástæðum sem varða stærð hans og þyngd er ekki unnt að flytja með ökutæki eða vagnalest án undanþágu samkvæmt 13. gr. reglugerðar þessarar.

1. **gr.**

Í e-lið 1. mgr. 5. gr. skal í stað *„festivagn, 13,30 m,“* koma *„eftirvagn, 12,00 m,“*.

1. **gr.**

7. gr., með fyrirsögninni *„Breidd ökutækis“* skal orðast svo:

Leyfileg breidd bifreiðar og eftirvagns er 2,55 m með þeirri undantekningu að yfirbygging jafnhitaökutækis má vera 2,60 m.
 Leyfileg breidd vinnuvélar, eftirvagns hennar eða tengitækis til landbúnaðarstarfa eða vegavinnu er 3,30 m. Lögreglan getur bannað akstur slíkra ökutækja þegar sérstaklega stendur á.
 Leyfileg breidd ökutækis með áfestan búnað til snjómoksturs er 3,50 m.
  Þrátt fyrir ákvæði 3. mgr. er ökutæki með áfestan búnað til snjómoksturs heimilt að fara umfram leyfilega breidd þegar nauðsyn krefur vegna snjómoksturs utan þéttbýlis. Óheimilt er þó að nýta heimild þessa til að stunda snjómokstur á einu ökutæki á tveimur heilum akreinum samtímis, hvort sem þær eru í sömu akstursstefnu eða gagnstæða.

  Breidd ökutækis skal mæld milli þeirra hluta þess sem standa lengst til hliðar. Speglar eða ljósker, önnur en aðal-, vinnu- og hliðarljósker, svo og keðjur á hjólum, eru ekki talin til breiddar ökutækis. Sama gildir um festingar fyrir yfirbreiðslu og vörn þeirra.

1. **gr.**

9. gr., með fyrirsögninni *„Hæð ökutækis“* skal orðast svo:

Leyfileg hæð ökutækis er 4,00 m sem skal mæld hornrétt frá yfirborði vegar að þeim hluta þess sem hæst stendur.

Leyfileg hæð vörubifreiðar sem dregur festivagn er þó 4,20 m, að því tilskildu að bifreiðin sé með drif á a.m.k. tveimur afturásum.

1. **gr.**

Við 12. gr. bætast nýjar 4.-7. mgr. sem skulu orðast svo:

 Ökutæki, sem notað er við snjómokstur og/eða hálkuvörn og er með áfestum búnaði í því skyni, er þó undanþegið ákvæðum um ás- og heildarþunga þegar það er notað við snjómokstur og hálkuvörn og við akstur sem því tengist þegar ekki eru í gildi þungatakmarkanir.

 Undanþága skv. 4. mgr. er bundin þeim skilyrðum að þungi fari ekki yfir leyfðan ás- og heildarþunga ökutækis samkvæmt skráningu í ökutækjaskrá.

 Undanþága skv. 4. mgr. gildir ekki þegar ökutæki er notað í öðrum tilgangi en snjómokstri og hálkuvörn, s.s. til almennra farmflutninga.

Undanþága skv. 4. mgr. fellur úr gildi þegar ás- og heildarþungi ökutækja á vegum er takmarkaður skv. 11. gr. reglugerðarinnar sbr. viðauka VI.

1. **gr.**

Við ákvæði til bráðabirgða bætist ný 2. mgr. sem skal orðast svo:

 Ákvæði 4. og. 5. mgr. 5. gr. ásamt viðauka IV. skulu halda gildi sínu til 1. janúar 2017, en að því loknu falla brott.

1. **gr.**

Viðauki VI. breytist þannig:

 a. Í fylgiskjali 1 kemur nýr málsliður aftast í 1. mgr. sem skal orðast svo:

Loftþrýstingur má þó aldrei vera utan þeirra marka sem framleiðandi hjólbarða gefur upp hverju sinni.

 b. Í fylgiskjali 2 kemur nýr málsliður aftast í 1. mgr. sem skal orðast svo:

Loftþrýstingur má þó aldrei vera utan þeirra marka sem framleiðandi hjólbarða gefur upp hverju sinni.

1. **gr.**

Í fylgiskjali reglugerðarinnar sem nefnist *„Lengd, breidd og hæð bifreiða og vagnlesta samkvæmt reglum um stærð og þyngd ökutækja“*, skal í stað núgildandi skýringarmyndar, koma skýringarmynd skv. viðauka I við reglugerð þessa.

1. **gr.**

Í fylgiskjali reglugerðarinnar sem nefnist *„Undanþáguvagnlest fyrir 44 / 49 tonna heildarþunga“* kemur nýr málsliður aftast í 1. mgr. sem skal orðast svo:

 Loftþrýstingur má þó aldrei vera utan þeirra marka sem framleiðandi hjólbarða gefur upp hverju sinni.

1. **gr.**

Reglugerð þessi, sem sett er með heimild í 68., 75. og 76. gr. umferðarlaga nr. 50/1987, öðlast þegar gildi.

*Innanríkisráðuneytinu,*

Ólöf Nordal.

Ragnhildur Hjaltadóttir.

**Viðauki I**



**Greinargerð**

Um 1. gr.

Lagðar eru til þrjár breytingar á orðskýringaákvæði 2. gr. reglugerðar nr. 155/2007.

Í a-lið er skýringu liðvagns breytt á þann veg að við hana bætist nýr og eftirfarandi lokamálsliður: *„Einungis skal vera unnt að tengja eða frátengja hlutana tvo á verkstæði.“* Eftirlitsstofnun EFTA, ESA, hefur réttilega bent á að slíkt hafi vantað í orðskýringu reglugerðarinnar til að samræma hana við skilgreiningu tilskipunar 96/53/EB. Þessu er því bætt við og er orðalagið tekið óbreytt úr íslenskri þýðingu tilskipunarinnar.

Með b-lið er hugtakinu jafnhitavagn breytt í jafnhitaökutæki án frekari breytinga á sjálfri orðskýringunni. Skýringin talar réttilega um ökutæki, en hugtakið *„jafnhitavagn“* gefur til kynna að einungis sé átt við vagn, sbr. eftirvagn. Þetta hefur valdið misskilningi.

Að lokum kveður c-liður á um skýringu á nýju hugtaki, þ.e. óskiptanlegum farmi. ESA hefur gert athugasemd við að reglugerð nr. 155/2007 innihaldi ekki slíka skilgreiningu, í samræmi við tilskipun 96/53/EB, og er úr því bætt með þessu. Skilgreiningin hefur þýðingu varðandi 13. gr. reglugerðar nr. 155/2007 og því er í orðskýringunni að finna tilvísun til þess ákvæðis.

Um 2. gr.

Með 2. gr. er lagt til að leyfilegri hámarks lengd verði breytt úr 13,30 m í 12,00 m. Í tilskipun 96/53/EB er mælt fyrir um að hámarkslengd allra eftirvagna, þ.á.m. festivagna, sé 12,00 m og um slíkt hið sama er kveðið á í reglugerð um gerð og búnað ökutækja nr. 822/2004. Með þessari breytingu er því eytt þessu misræmi milli reglugerða nr. 155/2007 og nr. 822/2004, hvað þetta varðar.

Um 3. gr.

Lögð er til ný útfærsla á 7. gr. reglugerðar nr. 155/2007. Núgildandi 7. gr. helst þó efnislega óbreytt *(1.-3. mgr. verða hér 1., 2. og 5. mgr.)* Inn koma hins vegar nýjar 3. og 4. mgr. sem varða ökutæki með áfestan búnað til snjómoksturs.

Það liggur fyrir að þörf er á skýrum og afdráttarlausum reglum um leyfilega breidd ökutækja sem notuð eru til snjómoksturs, enda falla þau ökutæki illa að þeim reglum sem í dag gilda, með tilheyrandi óvissu fyrir þá sem við slíkt starfa. Bæði Samgöngustofa og Vegagerðin eru sammála um að skýra þurfi reglur um þetta og eru nýjar 3. og 4. mgr. 7. gr., sem hér eru lagðar til, settar fram í þeim tilgangi. Er þannig kveðið á um leyfilega hámarksbreidd í 3. mgr. og að við vissar aðstæður megi víkja frá þeirri breidd skv. 4. mgr. Í framkvæmd kæmi slíkt helst til þegar ökutæki notar svokallaðan hliðarplóg. Með öryggi annarra vegfarenda að leiðarljósi er talið nauðsynlegt að heimila slíka notkun aðeins við vissar aðstæður, sbr. skilyrði 4. mgr.

Þess skal getið að litið var til danskra reglna varðandi framsetningu ákvæðisins, þ.e. að leyfileg breidd ökutækis með áfestan búnað til snjómoksturs sé 3,50 m en að heimilt sé að víkja frá því þegar útstæður búnaður *(hliðarplógur)* er í notkun, þ.e. snjómokstri.

Um 4. gr.

Lögð er til ný útfærsla 9. gr. reglugerðar nr. 155/2007. Samkvæmt núgildandi 9. gr. er leyfileg hæð ökutækja, án frekari sundurliðunar, 4,20 m. Tilskipun 96/53/EB mælir hins vegar fyrir um þá meginreglu að 4,00 m sé leyfileg hæð, auk þess sem reglugerð um gerð og búnað ökutækja nr. 822/2004 heimilar aðeins vissum flokkum ökutækja að vera 4,20 m á hæð.

Niðurstaðan er sú að leggja til að leyfileg hæð ökutækja verði 4,00 m, en í nýrri 2. mgr. komi þó fram að í vissum tilfellum sé vörubifreiðum heimilt að fara upp að 4,20 m.

Slík heimild rúmast innan tilskipunar 96/53/EB með síðari breytingum og vísast þar til ákvæðis 4.2 (a). Einnig er þessi afmarkaða heimild nauðsynleg hérlendis m.t.t. ákveðinna flutninga á vegum landsins. Er hún þar að auki ekki til þess fallin að hafa neikvæð áhrif á umferðaröryggi. Ekki er talið að breytingar þessar séu til þess fallnar að hafa íþyngjandi eða kostnaðaraukandi áhrif á hagsmunaðila.

Um 5. gr.

Í 5. gr. er að finna viðbót við 12. gr. reglugerðar nr. 155/2007. Er nánar tiltekið um að ræða tillögu sem stafar frá Vegagerðinni og mælir fyrir um ákveðnar ívilnanir varðandi hámarksþyngd ökutækja sem notuð eru til snjómoksturs og/eða hálkuvarnar. Er þannig tekið fram að við slíka notkun séu ökutæki undanþegin ákvæðum um ás- og heildarþunga, að ákveðnum skilyrðum uppfylltum.

Um 6. gr.

Með 6. gr. er lögð til ný 2. mgr. í ákvæði til bráðabirgða sem kveður á um að 4. og 5. mgr. 5. gr. ásamt viðauka IV. skuli gilda til 1. janúar 2017, en síðan falla brott. Í þessu felst afnám undanþágu fyrir vagnlestir sem eru 25,25 m að lengd, en ljóst þykir að undanþágan felur í sér það ákvæði reglugerðar nr. 155/2007 sem gengur lengst umfram þær meginreglur *(hámarkslengdir)* sem tilskipun 96/53/EB kveður á um í I. viðauka.

Vagnlestir þær sem falla undir undanþáguákvæðið hafa einungis verið nokkur ár á íslenskum þjóðvegum. Þær voru í fyrstu háðar ströngum ákvæðum um akstursleiðir, máttu ekki vera í umferð nema á ákveðnum tímum og gefið var úr skriflegt leyfi sem ökumenn þurftu að framvísa til lögreglu eða umferðareftirlitsmanna. Þetta var strax óvinsælt meðal ökumanna sem margir hverjir töldu þessar löngu vagnlestir henta mjög illa á íslenska vegakerfinu. Einnig hefur alla tíð borið nokkuð á kvörtunum annarra ökumanna sem telja öryggi sínu ógnað því erfitt sé að fara fram úr þessum vagnlestum auk þess sem vagnarnir væru óstöðugir þar sem ójöfnur væru á vegum.

Samantekið eru rökin gegn umræddu ákvæði 4. og 5. mgr. 5. gr. reglugerðar nr. 155/2007 þessi:

**1.**  **Skapar óþægindi fyrir aðra vegfarendur.**

               a) Í framúrakstri.

                b) Skert útsýni á veg.

                c) Rás á ójöfnum vegum.

**2.**  **Rásun á vegi.**

a) Viðhald vega hefur undanfarin ár verið í lágmarki, brotnað hefur úr

 köntum, ójöfnur myndast á yfirborði

b) Mikið af þeim gámagrindum sem notaðar eru í þessum flutningum

 eru úr sér gengnar, gamlar og slitnar og rása þ.a.l. frekar en ella.

c) Þjóðvegakerfið, þ.e. í Viðauka IV, samanstendur af mjóum akbrautum þar sem virkilega reynir á þegar ökumenn mætast, algeng breidd er 7-8 metrar, þar af slitlag akbrautar 6-7 metrar.  Það gefur því auga leið að tveir jafnbreiðir bílar (2,6 m) hafa ekki mikið svigrúm við mætingar og framúrakstur.

**3.  Óánægja ökumanna.**

a) Margir þeirra ökumanna sem þurfa að aka umræddum vagnlestum kvarta undan þeim, t.d. sé sérlega erfitt að hleypa öðrum ökutækjum framúr þar sem lengd og rásun vagnanna gerði þá óörugga.

               b) Ofangreint skapi því óþarfa óþægindi og jafnvel óþarfa hættu í umferð.

Bent er á að auðveldlega mætti draga þá vagna sem um ræðir með styttri dráttarbílum *(2ja ása)* og þar með vera innan þeirra marka sem skilgreind eru í h-lið 1. mgr. 5. gr. reglugerðarinnar. Á móti kæmi þó nokkuð skert flutningsgeta.

Með því að leggja til hartnær tveggja ára svigrúm þar til reglan tekur gildi er komið til móts við þá flutningsaðila sem e.t.v. hafa notfært sér undanþágu þessa og miðað sinn tækjakost út frá henni. Samkvæmt upplýsingum Samgöngustofu eru flutningar á grundvelli 25,25 m undanþágunnar ekki það algengir að breyting þessi komi til með að hafa verulega íþyngjandi áhrif á flutningsaðila, þó svo að vissulega geti þau orðið einhver hvað kostnað varðar.

Um 7. gr.

Með ákvæðinu er lögð til viðbót við fylgiskjöl 1 og 2 með viðauka VI reglugerðar nr. 155/2007, en í fylgiskjölunum er m.a. að finna rýmri reglur um loftþrýsting í hjólbörðum en skv. meginreglu 3. mgr. 10. gr. reglugerðarinnar. Talið er brýnt að bæta við því skilyrði sem hér er lagt til, þ.e. að þrátt fyrir hinar rýmri reglur megi í þessum tilfellum aldrei aka með lægri loftþrýsting í hjólbörðum en mælt er fyrir um af framleiðanda hjólbarðanna hverju sinni. Er tillaga þessi sett fram til að auka umferðaröryggi, enda ljóst að aksturseiginleikum og öryggi er fórnað ef ekið er með loftþrýsting sem hjólbarðar ökutækis eru ekki hannaðir fyrir. Loks skal tekið fram að regla þessi ætti að vera auðveld í framkvæmd, bæði fyrir flutningsaðila og eftirlitsaðila, enda koma upplýsingarnar sem um ræðir almennt fram á hjólbörðunum sjálfum.

Um 8. gr.

Með 8. gr. er málum á skýringarmynd í fylgiskjali með reglugerðinni breytt til samræmis við þær efnislegu breytingar sem gerðar eru í fyrri ákvæðum reglugerðardraganna.

Um 9. gr.

Ákvæði 9. gr. er sama eðlis og ákvæði 7. gr. og því vísast til skýringa með 7. gr.